Baba hand kwyt ná komplikasies by staatshospitaalPremier Refilwe Mtshweni-Tsipane en Sasekani Manzini, die LUR vir gesondheid, besoek die hospitaal in Witbank waar die baba tans aansterk (Foto: Mpumalanga Provincial Government, Facebook) ŉ Drie weke oue baba wat aanvanklik vir diarree in ŉ staatshospitaal in Delmas, Mpumalanga, opgeneem is, se hand moes geamputeer word. Dít nadat komplikasies in die hospitaal ontstaan het. ŉ Ondersoek is van stapel gestuur om te bepaal wat presies skeefgeloop het. Sibongile Mkani-Mpolweni, woordvoerder van die premier in Mpumalanga, het bevestig die baba is verlede week vir diarree in die Bernice Samuel-hospitaal in Delmas opgeneem. Die baba moes egter na ŉ hospitaal in Emalahleni (Witbank) oorgeplaas word weens komplikasies. Dit het eindelik daartoe gelei dat die baba se hand geamputeer moes word. Mkani-Mpolweni kon nie spesifiseer wat presies skeefgeloop het nie. Die baba herstel tans in die hospitaal in Witbank. Premier Refilwe Mtshweni-Tsipane het haar skok oor die voorval uitgespreek. Sy en Sasekani Manzini, die LUR vir gesondheid, het Sondag die baba se familie in die Witbank-hospitaal besoek om aan hulle die nodige ondersteuning te bied. Hulle het die familie verseker dat ŉ deeglike ondersoek gedoen sal word. “Die betrokke mediese personeel behoort onmiddellik geskors te word, hangende die uitkoms van die ondersoek. Ons versoek ook dat daar teen volgende week ŉ voorlopige verslag oor die voorval ingedien sal word,” sê Mtshweni-Tsipane. “Ons sal seker maak dat die familie die nodige ondersteuning en berading kry.” Mtshweni-Tsipane en Manzini erken die regering moet volle verantwoordelikheid vir die voorval neem. “Ons veroordeel sulke ongelukkige voorvalle by staatshospitale,” sê Manzini. “Ek en Mtshweni-Tsipane, wat self kinders het, het dit goed geag om die familie persoonlik te besoek en aan hulle te wys dat hulle nie alleen is nie. Ons sal ook seker maak dat geregtigheid wel geskied.”